**Aiven Oy** on suomalainen ohjelmistoyritys, joka tarjoaa julkisilla pilvipalvelualustoilla toimivia tietokantapalveluita. Tuotteissaan se hyödyntää avoimen lähdekoodin tietokanta- ja analytiikkaratkaisuja, kuten Postgre­SQL:ää ja Kafkaa sekä yleisiä pilvipalveluita. Aivenin avulla asiakkaat voivat muun muassa luoda sovelluksia.

Aivenin pääkonttori on Helsingissä, mutta sillä on työntekijöitä myös muun muassa Berliinissä, Bostonissa, Torontossa, Singaporessa ja Sydneyssä.

Syksyllä 2021 siitä tuli arvostuksensa perusteella niin kutsuttu yksisarvinen, eli yli miljardin dollarin arvoinen yritys. Yhtiö on yksi Suomen arvokkaimista teknologia-alan kasvuyrityksistä.

Historia
--------

### 2016–2019

Oskari Saarenmaa, Heikki Nousiainen, Hannu Valtonen ja Mika Eloranta perustivat Aivenin vuonna 2016. He tutustuivat toisiinsa työskennellessään F-Securen konsultteina. Perustajia yhdistää myös koulutus: he ovat ohjelmistoinsinöörejä. F-Securella työskennellessään Saarenmaa huomasi, että monet ICT-yritykset käyttivät paljon aikaa yritykselle sopivien työkalujen etsimiseen ja ylläpitoon sen sijaan, että olisivat tuoneet lisäarvoa omille asiakkailleen. Hän mietti ongelmaa tulevien yhtiökumppaneidensa kanssa. He huomasivat, että Amazon Web Services -työkaluja alettiin käyttää paljon ja päättivät perustaa yrityksen, jossa voisivat hyödyntää osaamistaan PostgreSQL:stä ja muista avoimen lähdekoodin teknologioista. Vuonna 2015 he jättivät konsultoinnin ja perustivat ohjelmistotuotteiden ja palveluiden tuottamiseen keskittyneen yrityksen. Alkuvuonna 2016  Aiven-yritys lanseerattiin Twitterissä, josta löytyi myös sen ensimmäinen asiakas meksikolainen rekkafirma. Yrittäjät olivat kuvitelleet potentiaalisiksi asiakkaikseen lähinnä pohjoismaisia ohjelmistoyrityksiä. Ensimmäisen asiakkaansa myötä he tajusivat, että asiakkaiden toimialan sijaan ratkaisevaa on tarve datan hyödyntämiseen. Perustajien aiemman konsultointiyrityksen ansiosta Aiven pääsi alkuun poikkeuksellisen pienellä sijoittajapääomalla – siemenrahoitusta nostettiin vasta, kun sillä oli jo ensimmäiset maksavat asiakkaat.

Yhtiön ensimmäinen sijoittaja oli Lifeline Ventures, joka teki yhtiöön vuonna 2017 noin 0,8 miljoonan euron sijoituksen. Ensimmäinen ulkomainen tytäryhtiö perustettiin vuonna 2018 Bostonin alueelle.

Saksalainen Earlybird-sijoitusyhtiö löytyi vuoden 2019 Slush-tapahtuman avulla. Yhtiöllä oli silloin 26 työntekijää.

### 2020–

Myös kalifornialainen Institutional Venture Partners (IVP) löytyi Slushin kautta. Se sijoitti Aiveniin ensimmäistä kertaa alkuvuonna 2020 jolloin yhtiöllä oli 50 työntekijää. Aiven sai yhteensä 35 miljoonan euron rahoituksen kierroksella, jossa oli mukana pääsijoittaja IVP:n lisäksi myös yhtiöön aiemmin sijoittaneet Earlybird Ventures, Lifeline Ventures ja Risto Siilasmaan sijoitusyhtiö First Fellow Partners. Maaliskuussa päättyneellä tilikaudella sen liikevaihto oli noin 9 miljoonaa euroa, eli noin kolme kertaa enemmän kuin vuotta aiemmin. Liikevaihdosta noin 40 prosenttia tuli Yhdysvalloista. Vuodessa se sai noin 200 uutta asiakasta ja avasi toimistot Saksassa ja Australiassa. Aiven avasi toimiston myös San Franciscoon.

Maaliskuussa 2021 päättyneellä tilikaudella yhtiö kaksinkertaisti liikevaihtonsa 16,7 miljoonaan euroon. Tappiota se teki 6,6 miljoonaa euroa. Yhtiö on kertonut tappiota syntyvän investoinneista teknologiakehitykseen, uusien asiakkaiden hankintaan ja toiminnan laajentamiseen uusille markkinoille. Maaliskuussa 140 henkilöä työllistänyt yhtiö keräsi 100 miljoonan dollarin rahoituksen. Uusia rahoittajia olivat teknologiarahasto Atomico, Salesforce Ventures ja japanilainen World Innovation Lab. IVP ja Earlybird Venture Capital kasvattivat omia sijoituksiaan. Kesäkuussa yhtiön arvo oli noin 800 miljoonaa dollaria. Lokakuussa se kertoi keränneensä runsaat 60 miljoonaa dollaria lisää. Samalla yhtiön arvostus nousi yli kahteen miljardiin dollariin (1,8 miljoonaa euroa). Kierrokseen osallistui World Innovation Labin, IVP:n ja Atomicon lisäksi myös uusia pääomasijoittajia.   Yhtiöllä oli 230 työntekijää. Joulukuussa yhtiö kertoi, että sen liikevaihdosta 95 prosenttia tulee ulkomailta. Yhtiö suunnitteli uusia tuotteita, joilla voi hallita esimerkiksi ClickHousea tai Apache Flinkiä.

Vuonna 2022 yhtiö avasi uudet toimistot Japaniin, Singaporeen, Uuteen-Seelantiin ja Ranskaan. Aivenin vuosilaskutuksen (ARR eli annual recurring revenue) arvo oli yli 60 miljoonaa euroa. ARR oli noussut puolessa vuodessa noin 50 prosenttia. Toukokuussa Aivenin arvo nousi kolmeen miljardiin euroon uuden rahoituskierroksen myötä. Kierroksella kerättiin 200 miljoonaa euroa ja siihen osallistui ranskalainen pörssilistattu Eurazeo-rahastoyhtiö, BlackRockin hallitsemat rahastot ja yhtiön aiemmista sijoittajista IVP, Atomico, Earlybird, Wold Innovation Lab ja Salesforce Ventures.  Kyseessä oli kolmanneksi suurin suomalaisen kasvuyrityksen keräämä sijoituspotti. Yhteensä Aiven oli nostanut rahoitusta 398 miljoonaa euroa. Yhtiöllä oli toukokuussa avoinna 140 uutta työpaikkaa.

Organisaatio
------------

Keväällä 2022 Aiven työllisti noin 400, joista yli kolmasosa oli Suomessa. Työntekijöitä oli myös muun muassa Berliinissä, Bostonissa, Torontossa, Sydneyssä  ja Pariisissa. Tekniset tehtävät, kuten tuotekehitys, tuotehallinto ja tuotteen operointi, työllistivät noin puolet työntekijöistä. Osa työntekijöistä työskenteli etänä Ranskasta, Uudesta-Seelannista ja Kaakkois-Aasiasta.

Syksyllä 2021 Aivenilla oli kymmenen hengen tiimi, joka kirjoitti koodia avoimen lähdekoodin projekteihin, joita Aiven hyödynsi omissa tuotteissaan.

### Omistus

Syksyllä 2021 pääomasijoittajat, eli Lifeline Ventures, Institutional Venture Partners, World Innovation Lab, Earlybird VC, Atomico, Salesforce Ventures ja Risto Siilasmaan First Fellows, omistivat yli puolet yrityksestä.  Myös yhtiön perustajat ja osa työntekijöistä olivat yhtiön omistajina. Yhtiön hallituksessa yhtiön perustajat olivat enemmistössä.

Tuotteet
--------

Aiven kehittää avoimen lähdekoodin teknologiaa eli hallinnoituja tietokantapalveluita, joiden avulla sen asiakkaat voivat rakentaa sovelluksia ja liiketoimintamalleja.  Tuotteeseen kuuluu myös erilaisia tietokantaratkaisuja ja datan vastaanottamiseen ja välittämiseen suunniteltuja palveluja. Ohjelmistokehittäjille suunnatuilla työkaluilla hallinnoidaan esimerkiksi tietokantapalveluita ja pilvipalvelualustojen dataa.

Aiven rakentaa pilvessä toimivat pilvipalvelunsa esimerkiksi Googlen, Microsoftin ja Amazonin omistamille alustoille kuten Amazon Web Services, Google Cloud Platform, Microsoft Azure ja Digital Ocean. Osa ohjelmistojäteistä tarjoaa alustoilleen Aivenia suppeampia palveluita, osalla ei ole ollenkaan palveluja. Aivenin etuna on myös se, ettei sen palveluita ole sidottu mihinkään tiettyyn pilvialustaan. Aiven on patentoinut omia teknologioitaan ja automatisoinut tietokantojen käyttämistä.

Vuonna 2021 yhtiöllä oli 12 työkalua, joita hyödynnetään avointen lähdekoodin tietokanta- ja analytiikkaratkaisujen, kuten Apache ­Kafkan, Cassandran, Elasticsearchin, Grafanan, InfluxDB:n MySQL:n Postgre­SQL:n ja Redisin hyödyntämisessä.  Aivenin tuotteet helpottavat asiakkaiden rakentamien tietokantaratkaisujen hallintaa.

Aivenin kilpailijoita on esimerkiksi Confluent, Snowflake ja Datadog.

Markkinat
---------

Syksyllä 2021 Aiveninn palveluita myytiin 54 maassa ja sillä oli noin 700 asiakasta. Vuonna 2022 kerätyn rahoituskierroksen myötä yhtiö alkoi kasvattaa markkinoitaan Aasian ja Pasificin alueella sekä Latinalaisessa Amerikassa.

Asiakasryhmiin kuuluu esimerkiksi vähittäismyyjiä, energia- ja tietoliikenneyhtiöitä. Sen asiakkaiden joukossa oli muun muassa Fiverr, amerikkalainen televiestintäyhtiö Comcast,   Toyota, Atlassian, Eurostar, ranskalaiset Decathlon ja Group Adeo, sekä Supermetrics, Wolt ja Wärtsilä.

Tunnustuksia
------------

Talouselämä valitsi Aivenin yhdeksi lupaavimmista startup-yrityksistä vuonna 2021.

Aiven on saanut useita kansainvälisiä tietoturvasertifiointeja, esimerkiksi ISO 2701- ja SOC 2 -sertifioinnit.

Lähteet
-------

1. ↑  Aiven - Crunchbase Company Profile & Funding *Crunchbase*. Viitattu 27.5.2022. (englanniksi)
2. 1 2  Aiven Oy *Kauppalehti*. Viitattu 11.1.2022.
3. 1 2  Sanna Pekkonen: Suomalainen Aiven nosti 200 miljoonaa euroa lisää rahoitusta kasvuun maailmalla *Talouselämä*. Viitattu 27.5.2022.
4. 1 2  Petri Koskinen: Pilvitietokanta-alustan kehittäjä rekrytoi 100 osaajaa puolessa vuodessa – noussut yksisarviseksi *Tivi*. Viitattu 14.1.2022.
5. 1 2 3 4 5 6 7 8 9 10 11 12 13  Sami Noponen: Suomalaisyhtiö Aiven nousi "yksisarviseksi" *Ilta-Sanomat*.  19.10.2021. Viitattu 11.1.2022.
6. 1 2 3 4 5  Toni Stubin: Suomalaisen it-raketin 12 työkalua valloittavat maailmaa – helpottavat koodarin työtä *Tivi*. Viitattu 14.1.2022.
7. 1 2 3 4  Lunden Ingrid: Aiven raises $40M to democratize access to open-source projects through managed cloud services *TechCrunch*.  5.2.2020. Viitattu 16.1.2022. (englanniksi)[vanhentunut linkki]
8. 1 2 3 4 5 6 7  Ohjelmistoyhtiöt | Tuore rahoituskierros synnytti Suomen ensimmäisen yritysohjelmistojen yksisarvisen, vaikka Aiven ei edes tarvinnut lisää rahaa. *Helsingin Sanomat*.  19.10.2021. Viitattu 11.1.2022.
9. 1 2 3 4 5 6 7 8 9 10 11  Lappalainen, Elina: Helsingin ytimessä toimii monille tuntematon yritys, jonka arvo on jo kolme miljardia euroa. Nyt yhtiö sai todella suuren rahoituksen..  *HS Visio*, 11.5.2022. Artikkelin verkkoversio.
10. 1 2 3  sanna pekkonen: Aiven kasvoi viidessä vuodessa neljän hengen startupista 140 työntekijän joukoksi: "Meidän ei tarvitse vilkuilla, mitä kilpailijat tekevät", sanoo Aivenin perustaja *Talouselämä*. Viitattu 11.1.2022.
11. 1 2 3 4  Bruce Rogers: Aiven Builds Fast-Growing Open-Source Managed Cloud Services Subscription Business *Forbes*. Viitattu 14.1.2022. (englanniksi)
12. ↑  Tech in Asia - Connecting Asia's startup ecosystem *www.techinasia.com*. Viitattu 27.5.2022. (englanniksi)
13. 1 2 3 4 5 6  Elina Lappalainen: Suomalainen tietokantayhtiö triplasi ensin liikevaihtonsa ja saa nyt 8 miljoonan kasvuruiskeen – "AWS:n kasvu avaa mahdollisuuksia" *Tivi*. Viitattu 14.1.2022.
14. ↑  Analyysi | Euroopasta ei ole noussut yritysohjelmistojen jättejä sitten 1970-luvun. Nyt Suomesta nousee poikkeuksellisen monta kovaa ohjelmistoalan kasvajaa. *Helsingin Sanomat*.  26.3.2021. Viitattu 11.1.2022.
15. 1 2  Maffei Lucia: Finnish startup to expand Boston presence after raising $40M *www.bizjournals.com*.  6.2.2020. Viitattu 16.1.2022.
16. 1 2 3 4 5 6 7  Elina Lappalainen: Rakettikasvaja Aiven sai 35 miljoonan rahoituspotin – kilpailuetuna avoimen lähdekoodin tuotteet *Tivi*. Viitattu 14.1.2022.
17. 1 2 3  Startupit | Supercelliin uskoneet jättirahastot sijoittavat nyt suomalaiseen Aiveniin. Ne uskovat, että yhtiö on yksi seuraavista suurista eurooppalaisista yritysohjelmistojen kehittäjistä. *Helsingin Sanomat*.  23.3.2021. Viitattu 11.1.2022.
18. ↑  Finland's Aiven raises $60 mln at $2 bln valuation *Reuters*.  19.10.2021. Viitattu 16.1.2022. (englanniksi)
19. ↑  Petri Koskinen: Suomen uudella yksisarvisella sadan prosentin kasvu joka vuosi – "Pörssiin kun liikevaihto on sata miljoonaa" *Talouselämä*. Viitattu 16.1.2022.
20. ↑  Sanna Pekkonen: Suomalainen ohjelmistoyhtiö Aiven nosti 200 miljoonan lisärahoituksen – tähtäimessä kova kasvu maailmalla *Tivi*. Viitattu 27.5.2022.
21. ↑  Open-source-as-a-service data tech startup scores $210m *www.theregister.com*. Viitattu 27.5.2022. (englanniksi)
22. 1 2 3  Petri Koskinen: Miljardisarjaan noussut suomalainen Aiven rekrytoi koodareita etätöihin ympäri maailmaa – "Suurin osa uusista työntekijöistä ei ole edes käynyt toimistolla" *Talouselämä*. Viitattu 16.1.2022.
23. 1 2  Ron Miller: Aiven snags $60M investment on $2B valuation, up from $800M in March *TechCrunch*.  19.10.2021. Viitattu 16.1.2022. (englanniksi)[vanhentunut linkki]
24. 1 2 3 4  Suomalaisyhtiö kasvoi hiljaisuudessa arvokkaammaksi kuin Tokmanni, Fiskars tai Ponsse – 1,8 miljardin euron hintalapun saanut Aiven nousi yksisarvisten joukkoon *Yle Uutiset*.  19.10.2021. Viitattu 11.1.2022.
25. ↑  Finnish Startup Aiven Gets Eurazeo Funds at $3 Billion Valuation *Bloomberg.com*.  11.5.2022. Viitattu 27.5.2022. (englanniksi)

Aiheesta muualla
----------------

* Yrityksen verkkosivusto
* WSJ: Open-Source Startup Aiven Raises $60 Million in New Funding 19.10. 2021